b"\n_START_ARTICLE_\nRett vinkel\n_START_PARAGRAPH_\nEn rett vinkel er i geometrien definert som halvparten av den vinkelen som en rett linje danner. I Euklids verk Elementer ble den definert av vinkelen som oppst\xc3\xa5r n\xc3\xa5r en linje skj\xc3\xa6rer en annen slik at nabovinklene er like store. _NEWLINE_Hvis dens st\xc3\xb8rrelse m\xc3\xa5les i grader, er den da 90\xc2\xb0. Angis den derimot i radianer, er dens st\xc3\xb8rrelse \xcf\x80/2._NEWLINE_To linjer som skj\xc3\xa6rer hverandre med en rett vinkel, st\xc3\xa5r per definisjon perpendikul\xc3\xa6rt eller loddrett p\xc3\xa5 hverandre. Den ene sies \xc3\xa5 danne en normal til den andre.  P\xc3\xa5 samme m\xc3\xa5te vil en linje som st\xc3\xa5r loddrett p\xc3\xa5 alle linjer i et plan, v\xc3\xa6re en normal til planet._NEWLINE_En trekant hvor en vinkel er rett, er en rettvinklet trekant. If\xc3\xb8lge et av Thales' teorem vil den kunne innskrives i en sirkel som har hypotenusen til diameter. For en slik trekant  gjelder Pythagoras' l\xc3\xa6resetning og den danner grunnlaget for all trigonometri._NEWLINE_Parallellaksiomet for euklidsk geometri er ekvivalent med at summen av vinklene i en trekant er like stor som to rette vinkler. Derimot for sf\xc3\xa6risk geometri er denne summen st\xc3\xb8rre enn to rette vinkler, mens den i hyperbolsk geometri er mindre."